b'\n_START_ARTICLE_\nPetteri Pulkkinen\n_START_PARAGRAPH_\nPetteri Markus Pulkkinen (s. 10. toukokuuta 1973 Yl\xc3\xb6j\xc3\xa4rvi) on entinen suomalainen pikajuoksija ja 400\xc2\xa0metrin aitajuoksija. H\xc3\xa4n edusti Yl\xc3\xb6j\xc3\xa4rven Urheilijoita, ja h\xc3\xa4nt\xc3\xa4 valmensi Pentti Pulkkinen._NEWLINE_Pulkkinen selviytyi 19-vuotiaiden EM-kilpailuissa Thessalonikissa 1991 toisiin alkueriin 400\xc2\xa0metrin aitajuoksussa. H\xc3\xa4n kuului lis\xc3\xa4ksi Suomen joukkueeseen, joka sijoittui kuudenneksi 4\xc2\xa0\xc3\x97\xc2\xa0100\xc2\xa0metrin viestiss\xc3\xa4 ajalla 41,23 s. Saman ik\xc3\xa4luokan MM-kilpailuissa Soulissa 1992 h\xc3\xa4n karsiutui 400\xc2\xa0metrin aitajuoksun alkueriss\xc3\xa4. Aikuisten arvokilpailuihin h\xc3\xa4n osallistui pitk\xc3\xa4ll\xc3\xa4 aitamatkalla Helsingin 1994 EM-, G\xc3\xb6teborgin 1995 MM- ja Budapestin 1998 EM-kilpailuissa karsiutuen joka kerta alkueriss\xc3\xa4._NEWLINE_Pulkkinen edusti Suomea aikuisten maaotteluissa ja Euroopan cupin kilpailuissa vuosina 1994\xe2\x88\x921998. H\xc3\xa4n sijoittui Turussa 1995 toiseksi Euroopan cupin I-divisioonan 400\xc2\xa0metrin aitajuoksussa 22-vuotiaiden Suomen enn\xc3\xa4tysajalla 49,85 s. Samoissa kilpailuissa h\xc3\xa4n kuului Suomen voitokkaaseen 4\xc2\xa0\xc3\x97\xc2\xa0400\xc2\xa0metrin viestijoukkueeseen. Elokuussa 1998 h\xc3\xa4n voitti Helsingiss\xc3\xa4 400\xc2\xa0metrin aitojen maaottelujuoksun. H\xc3\xa4n voitti samassa lajissa lis\xc3\xa4ksi 22-vuotiaiden Euroopan cupin kilpailun Lillehammerissa 1994._NEWLINE_Pulkkinen voitti 400 metrin aitojen Suomen mestaruuden Lapualla 1995 ajalla 50,99 s ja Oulussa 1998 tuloksella 51,39. SM-hopeaa h\xc3\xa4n sai Tampereella 1996 ja SM-pronssia Tuusulassa 1994. Lis\xc3\xa4ksi h\xc3\xa4n sai SM-hopeaa 400\xc2\xa0metrin juoksussa Lappeenrannassa 1997. Sis\xc3\xa4ratojen SM-kilpailuissa h\xc3\xa4n voitti kultaa 300\xc2\xa0metrin aitajuoksussa 1992, 1995 ja 1996.'